Predkladacia správa

	V zmysle článku 21 odsek 5 Európskej dohody o pridružení SR k Európskym spoločenstvám v priebehu rokov 1999 a 2000 prebiehalo prvé kolo rokovaní medzi SR a EÚ ohľadom liberalizácie obchodu s poľnohospodárskymi komoditami a bolo ukončené v roku 2000. Výsledkom bolo rozšírenie liberalizácie obchodu s poľnohospodárskymi výrobkami schválené Vládou Slovenskej republiky uznesením č. 445 zo dňa 14. júna 2000. Dohodnuté preferencie sa predbežne uplatňujú od 1. júla 2000 ako autonómne opatrenia tak v Slovenskej republike, ako aj v Európskej únii a budú sa uplatňovať ako autonómne opatrenia do doby  schválenia Doplnkového protokolu k Európskej dohode o pridružení SR k ES v národných parlamentoch členských štátov a v Národnej rade SR

	Po ukončení prvého kola rokovaní v roku 2000 sa zúčastnené strany dohodli na pokračovaní v rokovaniach o možnostiach ďalšieho poskytnutia vzájomných obchodných výhod v oblasti  poľnohospodárskeho obchodu z dôvodu rozšírenia bilaterálnych obchodných poľnohospodárskych preferencií, a tým postupného odstránenia prekážok vo vzájomnom obchode. 
 
	V nadväznosti na túto skutočnosť bolo v januári 2002 v Bratislave otvorené druhé kolo expertných rokovaní s Komisiou EÚ o liberalizácii obchodu s poľnohospodárskymi komoditami tzv. “Double profitu”. Tieto expertné rokovania boli zamerané na citlivejšie položky agrárneho sektoru ako obiloviny, mliečne výrobky  atď.   Súbežne s druhým kolom rokovaní o liberalizácii obchodu s poľnohospodárskymi výrobkami bola prerokovávaná aj dohoda o obchode s vínom a tiež Dohoda o vzájomnej kontrole a ochrane značiek vína, liehovín a aromatizovaných vínnych nápojov.

	Komisia EÚ predložila návrh na ďalšiu liberalizáciu obchodu v poľnohospodárskom sektore aj  ostatným asociovaným krajinám s predstavou, že úroveň liberalizácie obchodu by mala sledovať všeobecne prijaté štandardy WTO pre oblasť voľného obchodu. Hlavnou zásadou zostáva postupné otvorenie trhu tak, aby  obidve strany, ale hlavne asociované krajiny boli dobre pripravené pre jednotný trh v rozšírenom spoločenstve. 

Rokovania s Komisiou EÚ boli na expertnej úrovni  ukončené 30. apríla 2002. Obe strany sa v zápise z rokovaní zaviazali k uplatňovaniu dohodnutých colných koncesií v podobe autonómnych opatrení od 1. 1. 2003. Tieto sa budú uplatňovať ako autonómne opatrenia do doby vypracovania a odsúhlasenia Doplnkového protokolu k Európskej dohode o pridružení SR k ES v národných parlamentoch členských štátov EÚ a Národnej rade SR. 

	Na základe plnenia úloh z Výboru pre koordináciu hospodárskej politiky v poľnohospodárstve ČR a SR v rámci colnej únie bol návrh na liberalizáciu priebežne   konzultovaný s ČR.  

	Návrh na rozšírenie liberalizácie nebude mať negatívny vplyv na zamestnanosť ani negatívny  environmentálny vplyv.  Vychádzajúc z prehľadu koncesií v uvedených v prílohách celkový modelovo vypočítaný dosah liberalizácie agrárneho sektoru na štátny rozpočet pri dovoze z aspektu výberu cla je cca 269 mil. Sk,  pričom však treba vziať do úvahy aj ekonomicko-politický význam tejto liberalizácie, pretože deklaruje pripravenosť SR na integráciu do EÚ aj za oblasť agrárneho obchodu. 

	Na druhej strane z hľadiska našich upravených vývozných koncesií do EÚ je možné predpokladať výrazný nárast vývozu našich výrobkov do krajín EÚ, z čoho nepriamym dosahom na štátny rozpočet by mal byť prínos a tiež zníženie salda obchodnej bilancie medzi SR a EÚ.